Document ID: /roh_data/filtered/fineweb-2-filterrobots_roh.jsonl.gz/19759

Prevenziun da medias
Buca in niev fenomen, denton lessel jeu entras il focus sil plan d'instrucziun ed il niev rom "medias ed informatica" nezegiar la caschun e far attents sin la prevenziun da medias per affons e giuvenils. Igl ir entuorn cun las medias novas ei per ils affons d'ozildi - ils schinumnai "digital nativs" - enzatgei dil pli normal. Per nus ch'essan schizun pli vegls ch'igl internet buca adina ina sempla situaziun. Schongleschan nos affons numnadamein entuorn cun applicaziuns nunenconuschentas e plaids che tunan savens pir che rumantsch grischun. Buca adina lev da sco genitur saver sco sedepurtar.
Il s'avischinar al mund digl agen affon, il dumandar suenter, demussar interess e setschintschar senza sentenziar ein segiramein ils emprems pass. Mintgaton sentan ins denton forsa ch'ins vegn als cunfins e sesenta surdumandaus co agir. Cun quest scriver lessel far attents sin ina purschida:
La plattafuorma "giuventetgna e medias" digl Uffeci federal per las assicuranzas socialas (UFAS) ha numnadamein publicau videos da prevenziun en connex cun las schanzas e las rescas da medias digitalas. Ils clips sedrezzan en emprema lingia a geniturs cun affons denter 7 e 12 onns e stattan a disposiziun sin lur canal youtube da giuventetgna e medias ni sin lur pagina web (semplamein clicar sil sutlingiau).